Diari Oficial de la Generalitat Valenciana


Sumari del DOGV 6021, del 26-05-2009 (2009/5870)

ORDE de 23 març de 2009, de la Conselleria de Cultura i Esport, per la qual es convoquen ajudes per a actuacions de restauració i conservació de pintura mural.
---------------------------------------------------------------------------------------------------------------------------------------------------------------

### Dades del document

Número de DOGV
:   6021

Data del DOGV
:   26-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5870


Data del document
:   23-03-2009

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * ajuda pública
    * administració local
    * suport econòmic
    * arqueologia
    * protecció del patrimoni
    * pintura

ORDE de 23 març de 2009, de la Conselleria de Cultura i Esport, per la qual es convoquen ajudes per a actuacions de restauració i conservació de pintura mural. [2009/5870]
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i modificat per Llei Orgànica 1/2006, de 10 d'abril, establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució espanyola. Estes funcions es van transferir a la Generalitat pel Reial Decret 3066/1983, de 13 d'octubre, i van ser atribuïdes a la Conselleria de Cultura i Esport pel Decret 7/2007, de 28 de juny, del president de la Generalitat, pel qual s'assignen competències a les conselleries.
Amb el propòsit de fomentar la restauració i conservació del patrimoni cultural valencià, i fent ús de les facultats conferides per l'article 28 de la Llei 5/1983, de 30 de desembre, del Consell,
ORDENE
Primer
Es convoquen ajudes per a la realització d'actuacions de restauració i consolidació de pintura mural sobre edificis integrants del patrimoni cultural valencià, d'acord amb la Llei 4/1998, d'11 de juny, del Patrimoni Cultural Valencià, modificada per la Llei 5/2007, de 9 de febrer, i s'aproven les bases per les quals es regix esta convocatòria, així com els annexos I, II i III, relatius al model normalitzat de sol·licitud, l'alta de tercers i la cessió de drets de propietat intel·lectual.
Segon
L'import total de les subvencions és de cent huitanta huit mil quatrecents sisanta i un amb cinquanta cinc euros (188.461,55 €) i ha de ser satisfet a càrrec de l'aplicació pressupostària 03.28.44.067.90, codi línia T4442000, capítol 7, del pressupost de la Generalitat de l'exercici 2009.
Tercer
La present convocatòria no necessita ser notificada a la Comissió Europea, ja que no complix tots els requisits de l'apartat 1 de l'article 87 del Tractat CE, perquè no interferix en el tràfic ni, per tant, en la competència pel fet que té com a finalitat exclusiva la restauració i la posada en valor de patrimoni cultural ja existent i per l'escàs import de les ajudes, tot això d'acord amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.
DISPOSICIÓ ADICIONAL
Única
Es delega en la directora general de Patrimoni Cultural Valencià la facultat de concedir estes ajudes i de dictar les resolucions necessàries per al desplegament i l'execució de la present orde.
DISPOSICIONS FINALS
Única
La present orde entrarà en vigor a partir de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar potestativament recurs de reposició, o directament recurs contenciós administratiu, en els terminis i davant dels òrgans i pels interessats que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació, a excepció de les administracions públiques, que no poden interposar recurs en la via administrativa, de conformitat amb el que establix l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, quan una administració interpose un recurs contenciós administratiu contra una altra, podrà demanar-li prèviament que derogue la disposició, anul·le o revoque l'acte, faça cessar o modifique l'actuació material o inicie l'activitat a què està obligada en els termes de l'article esmentat.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 23 de març de 2009
La consellera de Cultura i Esport,
TRINIDAD MARÍA MIRÓ MIRA
Bases per a la concessió d'ajudes per a actuacions de restauració i conservació de pintura mural
Primera. Objecte de la convocatòria
L'objecte d'esta convocatòria és la concessió d'ajudes per a actuacions de restauració i consolidació de pintura mural sobre edificis integrants del patrimoni cultural valencià, d'acord amb la Llei 4/1998, d'11 de juny, del Patrimoni Cultural Valencià.
Segona. Beneficiaris i requisits que han de complir
Poden sol·licitar estes ajudes els ajuntaments, les fundacions, les associacions sense ànim de lucre de la Comunitat Valenciana i les persones jurídiques de dret canònic que no gaudisquen d'ajudes finançades a càrrec del mateix programa del pressupost de la Generalitat per al 2009.
Tercera. Dotació
La dotació màxima que percebrà el beneficiari és de 14.497 €.
Quarta. Sol·licituds, termini per a presentar-les i documents que han d'acompanyar-les necessàriament
1. Les sol·licituds s'han de formular segons el model d'imprés normalitzat que s'adjunta a esta orde com a annex I i que figura en l'adreça d'Internet http://www.cult.gva.es/dgpa/, i s'han de dirigir a la Conselleria de Cultura i Esport, Direcció General de Patrimoni Cultural Valencià. Estos impresos també poden obtindre's a les dependències de la Conselleria de Cultura i Esport, tant als servicis centrals del carrer Colom, núm. 66, de València, com a les direccions territorials de Cultura i Esport d'Alacant, Castelló i València.
2. Les sol·licituds han de ser subscrites pels qui exercisquen la representació en cada cas d'acord amb la normativa d'aplicació.
3. Les sol·licituds s'han d'acompanyar de manera preceptiva i inicialment amb els documents següents:
a) Acreditació de la representació i de la capacitat de la persona signatària de la sol·licitud per a representar l'ajuntament, l'associació, la fundació o la persona jurídica de dret canònic, que pot consistir en un document públic o, almenys, un certificat de l'acord, adoptat per l'òrgan de govern corresponent, en què es faculta el o la representant per a subscriure la sol·licitud. En tot cas, ha d'adjuntar-s'hi una fotocòpia autenticada del DNI de la persona sol·licitant. En el cas de persones jurídiques de dret canònic, s'han d'ajustar al que dispose la legislació específica per la qual es regixen.
b) Justificació de l'existència i la personalitat en el cas de fundacions i associacions, aportant un certificat de trobar-se inscrita en el Registre de Fundacions i/o una còpia degudament legalitzada de l'acta de constitució, juntament amb els estatuts, o normes rectores, pels quals es regix la seua activitat. En el cas de persones jurídiques de dret canònic, s'han d'ajustar al que dispose la legislació específica per la qual es regixen.
c) Cost total de l'actuació per a la qual se sol·licita l'ajuda, així com el compromís formal que esta es realitzarà íntegrament en el present exercici i en els termes en què ha sigut proposada pel sol·licitant.
d) Projecte simplificat de la intervenció que es pretén realitzar, presentat i firmat per una empresa o un/a professional competent en la matèria. S'hi ha d'incloure una descripció detallada i el pressupost descriptiu o una factura proforma. Igualment, s'hi ha d'incloure una descripció detallada de l'estat actual de les pintures murals, completada amb la documentació fotogràfica oportuna. També hi ha de figurar el termini previst per a l'execució en els termes preclusius que establixen les presents bases.
En el cas que hi haja participació del peticionari en el finançament, un compromís de cofinançament de la intervenció que s'ha de realitzar, el qual s'ha d'acreditar fefaentment en tots els casos: per als ajuntaments amb un certificat de l'acord municipal adoptat al respecte, en què s'indique expressament que hi ha crèdit en el pressupost de la corporació municipal per al cofinançament en els termes abans indicats a càrrec de la partida pressupostària corresponent, o mitjançant un informe de la intervenció de l'ajuntament; les altres entitats hauran d'aportar, com a mínim, un certificat de l'acord adoptat per l'òrgan que en cada cas es justifique competent segons les seues normes rectores, que, igualment, s'hauran d'acreditar degudament.
e) Manteniment de tercers, segons el model de l'annex II.
f) Certificats vigents acreditatius d'estar al corrent en les obligacions tributàries estatals, autonòmiques i municipals i amb la Seguretat Social, en els termes i la forma que establixen l'article 14, paràgraf primer, apartat e, de la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. Queden exonerats, amb caràcter general, del compliment de la dita acreditació els ajuntaments, així com els ens i les empreses enumerats en l'article 5 del Text Refós de la Llei d'Hisenda Pública de la Generalitat. En el cas que el certificat d'este punt no siga expedit per l'òrgan competent en el termini màxim previst, n'hi haurà prou amb adjuntar a la sol·licitud inicial l'acreditació d'haver-lo sol·licitat, i s'haurà d'aportar tan prompte com s'expedisca.
g) Justificació per part dels sol·licitants de no incórrer en les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions, adjuntant a la sol·licitud de manera preceptiva un testimoni judicial, un certificat telemàtic o una transmissió de dades, o un certificat administratiu. Quan no puguen ser expedits per l'autoritat competent, l'acreditació podrà ser substituïda per una declaració responsable atorgada davant d'una autoritat administrativa o un notari públic.
h) Document de cessió de drets de propietat intel·lectual segons el model que figura com a annex en la present convocatòria.
4. El termini per a la presentació de sol·licituds és d'un mes comptat a partir de l'endemà de la publicació d'esta orde en el Diari Oficial de la Comunitat Valenciana.
5. Només s'admetrà una sol·licitud per peticionari i per immoble.
6. Les sol·licituds han de presentar-se al Registre General d'esta conselleria o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la documentació es presenta en un lloc diferent dels registres de la Conselleria de Cultura i Esport, pot enviar-se'n una còpia per fax el mateix dia a l'òrgan convocant al número 96 196 12 45.
7. D'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i els documents assenyalats en estes bases, es requerirà a l'interessat que, en el termini de deu dies, corregisca la falta o aporte els documents preceptius, amb la indicació que si no ho fa, es considerarà que ha desistit de la seua petició, després de dictar la resolució corresponent en els termes previstos en l'article 42 de la llei mencionada.
8. Les actuacions que afecten béns d'interés cultural incoats o declarats requerixen, d'acord amb l'article 35 de la Llei 4/1998, d'11 de juny, del Patrimoni Cultural Valencià, l'autorització administrativa prèvia, per la qual cosa les sol·licituds d'ajudes amb la documentació aportada seran considerades com a sol·licituds de la dita autorització patrimonial als efectes previstos en el dit precepte en els casos dels projectes que resulten beneficiaris de les ajudes.
Cinquena. Criteris de prioritat i baremació
1. Per a la concessió d'estes ajudes es tindran en compte els criteris de prioritat i puntuació següents:
a) Criteri bàsic. Interés o valor històric i artístic.
Pintures murals consubstancialment vinculades a béns d'interés cultural incoats o declarats, o pintures murals d'interés patrimonial amb un informe previ de la Direcció General de Patrimoni Cultural Valencià sobre el seu interés historicoartístic. Es baremaran fins a un màxim de 5 punts.
b) Criteri d'oportunitat.
Nivells d'urgència segons l'informe del personal tècnic de la Direcció General de Patrimoni Cultural Valencià. Es baremaran fins a un màxim de 5 punts.
c) Criteri de participació econòmica.
La participació del peticionari en el cofinançament es valorarà fins a un màxim de 5 punts.
d) Criteris addicionals, fins a un màxim de 3 punts:
- L'execució anterior, o en l'actualitat, d'actuacions arquitectòniques sobre l'immoble que aconsellen o determinen la necessitat de la restauració proposada.
- L'existència d'estudis previs realitzats o supervisats per la Direcció General de Patrimoni Cultural Valencià que aconsellen o determinen la necessitat de la restauració proposada.
2. Per a poder aconseguir una subvenció s'haurà d'obtindre puntuació en el criteri bàsic. La baremació la realitzaran els òrgans indicats en la base sisena i es calcularà com a suma dels punts obtinguts en els apartats a, b, c i d.
3. Si de l'examen del projecte a l'efecte d'emetre l'autorització administrativa mencionada en el punt 8 de la base quarta, se'n deduïx la no-procedència, esta implicarà la denegació de l'ajuda, sense perjuí de l'obligació de resoldre expressament tant la sol·licitud d'autorització com la denegació expressa de l'ajuda.
Sisena. Comissió avaluadora
La proposta de concessió d'ajudes correspon a la comissió avaluadora, que estarà presidida per la cap de l'Àrea de Patrimoni Cultural. En formaran part el cap del Servici de Patrimoni Arquitectònic i Mediambiental, si no n'hi ha el cap de Servici de Belles Arts i Béns Museístics, la directora-gerent de l'Institut Valencià de Conservació i Restauració de Béns Culturals de la Comunitat Valenciana i, com a vocals, quatre tècnics/tècniques de la Direcció General de Patrimoni Cultural Valencià, que seran la persona titular de la Unitat de Belles Arts i els/les tres inspectors/ores territorials de béns mobles, un/a dels quals actuarà com a secretari/ària amb veu i vot.
Es faculta la comissió avaluadora per a efectuar, per mitjà dels seus membres o a través de l'assessorament d'un altre personal tècnic, totes les comprovacions necessàries per a qualificar millor els mèrits adduïts, i fer un seguiment periòdic del treball realitzat durant l'ajuda. La comissió podrà tindre tot el personal assessor que considere convenient.
Setena. Resolució
1. La proposta de concessió de les ajudes la formularà, en règim de concurrència competitiva, la comissió avaluadora a la directora general de Patrimoni Cultural Valencià a través de la persona que instruïx el procediment, la cap del Servici de Belles Arts i Béns Museístics.
2. Una vegada finalitzada la corresponent valoració de les sol·licituds presentades, la comissió elevarà una proposta a la directora general de Patrimoni Cultural Valencià, la qual resoldrà en el termini de quinze dies l'adjudicació de les ajudes per delegació de la consellera de Cultura i Esport. La resolució es publicarà en el Diari Oficial de la Comunitat Valenciana. La resolució de la directora general de Patrimoni Cultural Valencià per la qual s'atorguen les ajudes posa fi a la via administrativa.
3. El termini per a resoldre i notificar l'adjudicació de les subvencions és de tres mesos des de la publicació en el DOCV de la present convocatòria. La resolució que adjudique les subvencions s'ha de publicar en el Diari Oficial de la Comunitat Valenciana, atenint-se al que disposa l'article 18.1 de la Llei 38/2003, de 17 de novembre, General de Subvencions.
4. Si en el termini de tres mesos comptats des del dia en què es publique la present orde, que convoca les subvencions, no s'acorda ni es notifica la resolució corresponent, es considerarà que totes les peticions presentades han sigut desestimades, sense perjuí de l'obligació de resoldre expressament tant la sol·licitud d'autorització com la denegació expressa de l'ajuda.
Huitena. Obligacions dels beneficiaris
Els beneficiaris estaran subjectes a les obligacions generals derivades de la Llei General de Subvencions, en particular a aquelles a què fa referència l'article 14 d'esta llei, així com a les següents:
a) Acreditar davant de la Conselleria de Cultura i Esport l'íntegra realització de la intervenció en els termes en què ha sigut proposada pel sol·licitant, així com el compliment dels requisits i les condicions que determinen la concessió de la subvenció.
b) Sotmetre's a les actuacions de comprovació que efectue la Direcció General de Patrimoni Cultural Valencià, així com a qualsevol altra de comprovació i control financer que puga realitzar la Intervenció General de la Generalitat, aportant tota la informació que li siga requerida en l'exercici de les actuacions anteriors amb relació a les subvencions concedides.
c) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen les actuacions subvencionades. Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts. En tot cas s'haurà d'acreditar la circumstància que amb la present subvenció i altres ajudes, ingressos o recursos que efectivament financen l'activitat subvencionada, es pot realitzar íntegrament, en els termes i l'import en què ha sigut proposada pel sol·licitant.
d) Executar la intervenció d'acord amb el projecte simplificat i comunicar a la Direcció General de Patrimoni Cultural Valencià qualsevol modificació del projecte.
e) Contractar l'execució de les obres i enviar a la Direcció General de Patrimoni Cultural Valencià el certificat de l'acord d'adjudicació, o, si és el cas, una còpia del contracte, durant els deu dies següents al de l'adopció. A partir del moment de la contractació de les obres començarà a comptar-se el termini d'execució previst en el projecte tècnic que s'adjunta a la sol·licitud inicial de l'interessat. L'adjudicatari en cap cas podrà cedir la seua posició contractual ni subcontractar amb tercers la realització de les prestacions que integren l'objecte del projecte.
f) Assumir els costos majors que puguen produir-se respecte del cost d'adjudicació per revisions de preu o per millores, imprevistos o ampliacions.
g) Col·locar, el dia anterior al d'iniciar-se l'obra, en un lloc visible de l'exterior de l'immoble on es realitzen les obres un cartell de model normalitzat i ajustat al format prèviament establit per esta conselleria, en què s'explicitarà i es quantificarà la participació financera de la Conselleria en l'actuació.
h) Acreditar que es troben al corrent en el pagament de les obligacions tributàries i amb la Seguretat Social en el moment d'aportar els justificants de l'íntegra realització de l'activitat per a la qual s'ha concedit la subvenció, en els mateixos termes, abast, contingut i forma previstos en la base quarta, paràgraf tercer, lletra f.
Novena. Regulació del pagament
El pagament de l'ajuda concedida es farà efectiu per mitjà de transferència. Perquè puga realitzar-se el pagament, haurà de justificar-se abans del 30 de novembre de 2009, sense que siga admissible cap pròrroga, la realització de l'actuació presentant els documents següents:
a) Compte justificatiu amb indicació expressa de les activitats que hagen sigut finançades amb la subvenció i del seu cost, amb el desglossament de cada un dels conceptes i el cost particularitzat corresponent.
b) Document comptable de reconeixement de l'obligació o còpia degudament legalitzada per a les corporacions locals i, a més, en tot cas, factures que justifiquen les despeses realitzades per a dur a terme l'activitat per l'import del seu cost total, incloent-hi les despeses objecte del cofinançament per les institucions o entitats i de l'import de l'ajuda concedida. En este últim cas hauran d'incorporar-se a la justificació l'import, la procedència i l'aplicació d'estos fons a les activitats subvencionades. Les despeses s'acreditaran en tot cas per mitjà de factures i tots altres documents de valor probatori equivalent amb validesa en el tràfic jurídic mercantil o amb eficàcia administrativa. També podran acreditar-se per mitjà de factures electròniques, sempre que complisquen els requisits exigits per a l'acceptació en l'àmbit tributari.
c) Certificació de l'obra, segons el model que subministrarà la Direcció General de Patrimoni Cultural Valencià, en versió triple i subscrita i firmada per la persona representant de l'empresa adjudicatària i la responsable de la institució peticionària. Les certificacions s'han de referir a obres realment executades, i no s'admetran les d'abonaments o avançaments a compte per materials, instal·lacions o equips.
d) Memòria descriptiva de l'obra realitzada i dels tractaments aplicats, en què s'han d'indicar, amb textos, fotografies, gràfics i qualsevol altre mitjà, l'estat previ del bé, les actuacions i els materials emprats, i el seu estat final. La memòria ha de ser presentada en paper i CD.
2. La no-execució de l'obra completa o la inadequació als termes del projecte aprovat suposaran la pèrdua de la subvenció, amb l'audiència prèvia de l'interessat i la supervisió tècnica d'esta direcció general, i en allò que siga procedent s'aplicarà el principi de proporcionalitat.
3. En el cas que hi haja cofinançament i/o l'import de les obres s'adjudique per un valor inferior al pressupost presentat, la minoració de l'import de l'ajuda es farà, si és el cas, segons el criteri objectiu i motivat de la Direcció General de Patrimoni Cultural Valencià, amb l'audiència prèvia de l'interessat.
Deu. Inspecció i suport tècnic
La Direcció General de Patrimoni Cultural Valencià i l'Institut Valencià de Conservació i Restauració de Béns Culturals podran supervisar en qualsevol moment les obres i prestaran el suport tècnic que siga necessari per a posar-les en marxa.
Onze. Propietat intel·lectual
Els autors dels treballs entregats a l'empara d'esta convocatòria es comprometen, com a condició prèvia al pagament de l'ajuda i des del mateix moment en què formalitzen la sol·licitud, a cedir gratuïtament i per escrit els drets d'explotació en totes i cada una de les modalitats previstes legalment, en l'àmbit nacional i internacional, indefinidament i en règim d'exclusivitat, si bé la Generalitat podrà autoritzar la publicació de l'obra per compte de l'autor o d'un tercer.
Dotze. Altres disposicions
1. La Conselleria de Cultura i Esport es reserva la possibilitat de revocar la subvenció, amb l'audiència prèvia a l'interessat, en cas d'incompliment de les obligacions imposades als beneficiaris.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent i sobrevinguda de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió, i l'import de l'ajuda es minorarà, si és el cas, segons el criteri objectiu i motivat de la Direcció General de Patrimoni Cultural Valencià i amb l'audiència prèvia de l'interessat.
3. L'import de les subvencions en cap cas podrà ser d'una quantia que, aïlladament o en concurrència amb subvencions, ajudes o ingressos d'altres administracions públiques o d'altres ens públics o privats, supere el cost de l'activitat subvencionada.
Seran procedents el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data per a la qual s'acorde la procedència del reintegrament en els casos previstos en l'article 37 de la Llei 38/2003, de 17 de novembre, General de Subvencions.
Igualment, en el cas previst en el punt tercer d'esta base, quan la subvenció principal siga de la Generalitat, serà procedent el reintegrament de l'excés obtingut sobre el cost de l'activitat efectuada.